Dažin

Dažin ( Großdehsa) je hornjołužiska wjes, kotraž słuša wot lěta 1994 k Lubijej.

 Geografija 
Pućowc Dažin leži štyri kilometry sewjerozapadnje Lubijskeho stareho města a mjez 313 a 345 m nad mórskej hładźinu w Hornjołužiskej pahórčinje mjez Wowčej horu (419 m) na sewjeru a Bubnikom (372 m) na juhu. We wsy wužórli so Dažinska woda, přitok Kotołki. Susodne wsy su Jawornik (gmejna Bukecy) a Njeznarowy na sewjeru, Njechań na sewjerowuchodźe, Wolešnica na juhowuchodźe a Dažink (gmejna Lěwałd) na zapadźe.

Přez Dažin wjedźe statna dróha S115 (Kumwałd–Lubij) kaž tež kolesowanska šćežka na něhdyšej železniskej čarje mjez tutymaj městnomaj.

 Ležownostne mjena 
Michał Rostok naliči 1887 slědowace serbske ležownostne mjena: Pastwišća, Izraelec haje, Bubonik, W Włosančkach, Dołki.Michał Rostok: Ležownostne mjena. W: ČMS 40 (1887), str. 3–50, tu str. 7 (digitalizat).

 Stawizny 
Prěnje naspomnjenje jako Dyzin abo Desen pochadźa z lěta 1242. Ewangelska wjes bě hač do 19. lětstotka z wobsydstwom Budyskeho tachantstwa. Ewangelscy Dažinjenjo přisłušeja wot 16. lětstotka Ketličanskej wosadźe.

Wot lěta 1827 měješe Dažin swójsku pódlansku šulu – prěnju w Ketličanskej wosadźe –, kotraž słužeše zdobom jako wjesna chudownja. Prěni wučer bě młody Jakub Ryćer, pozdźišo wučerješe tu Jan Mitaš, nan serbskeho chemikarja Alwina Mitaša.

Po statistice Arnošta Muki měješe Dažin w lěće 1884 480 wobydlerjow, mjez nimi 348 Serbow (73 %) a 132 Němcow. We wsy rěčeše so Lubijska narěč hornjoserbšćiny. Rěčna změna k němčinje sta so hłownje w prěnjej połojcy 20. lětstotka, tak zo zwěsći Arnošt Černik srjedź 1950tych lět serbskorěčny podźěl wobydlerstwa wot jenož hišće 7,8 %. Dźensa so we wjesce hižo njeserbuje.

Mjez 1928 a 1997 měješe Dažin swójske dwórnišćo při železniskeje čary Budestecy-Lubij, kotraž bu w lěće 1998 zawrjena.

 Wosobiny 
 Hrjehor Martini (1575–1632) – serbski farar a spisaćel
 Pawoł Alwin Mitaš (1869–1953) – serbski chemikar
 Gustaw Alwin Mjerwa (1882–1958) – serbski farar a redaktor ewangelskeho časopisa Pomhaj Bóh; wšitcy třo rodźeni w Dažinje

 Žórła 

 Wotkaz 

Kategorija:Sydlišćo w Zhorjelskim wokrjesu
Kategorija:Sydlišćo w Hornjej Łužicy
Kategorija:Lubij
Kategorija:Prěnje naspomnjenje 1242